SKRIFTLIG FORESPØRGSEL P-0360/00

af Jean Lambert (Verts/ALE) til Kommissionen

(4. februar 2000)

Om: Opførelse af en mineralvandsfabrik i Taguluche på Gomera (Kanariske Øer)

Den kanariske regering har erklæret, at planer om opførelse af en mineralvandsfabrik i Taguluche på øen Gomera i kommunedistriktet Valle Gran Rey er et projekt, der er almennyttigt og af social art. Det foreslåede område er et landområde, og beliggenheden falder også sammen med et område, der henvises til som Taguluche, og som den kanariske regering har foreslået medtages under Natura 2000-nettet(1) under referencenummeret ES7020108, som geografisk er sammenfaldende med det område, hvor det pågældende anlæg påtænkes opført.

I henhold til den regionale lovgivning på De Kanariske Øer kan en et projekt ikke erklæres som almennyttigt, hvis det i denne lovgivning er anført, at almennyttig opførelse eller udviklingsprojekter af social art under ingen omstændigheder kan være industrianlæg i et landområde(2).

Det er også tvivlsomt, om projektet er af social art, eftersom det kun skaber 7 arbejdspladser (som anført i projektet), men overtræder rettighederne for 116 vandejere og deres garanti for at kunne dyrke deres jord. Desuden har øen Gomera ingen industrimæssig tradition, og slet ingen i retning af opførelse af en mineralvandsfabrik, og den pågældende fabrik tager sigte på privat, profitskabende virksomhed opført med offentlige midler. I henhold til ekspertudtalelser er der allerede opført alt for mange mineralvandsfabrikker på De Kanariske Øer.

I en rapport fra den assisterende miljørådgiver under den kanariske regerings regionalplanlægningskontor erkendes det, at der ikke findes nogen detaljeret evaluering af den økologiske indvirkning af det pågældende projekt på baggrund af opsamlingen af kildevand og indvirkningen på det traditionelle landbrug i området. Det erkendes endog, at arbejdet ville få indvirkning for naturbeskyttelsesområdet Lomo del Carretón, et område der også er medtaget som område af fællesskabsinteresse under referencenummeret ES7020037. Det anføres endvidere, at mineralvandsfabrikken vil hente vand fra tre kilder, som deres ejere anvender til overrisling af deres jorder(3).

Der findes således ingen evaluering af indvirkningen i henhold til retningslinjerne i fællesskabsdirektiverne. Erklæringen om, at begge områder er områder af fællesskabsinteresse er baseret på kriterium 1, bevaring af naturtyper og arter, herunder palmen Phoenix canariensis. Hvis dette projekt føres ud i livet, ville mineralvandsfabrikken helt klart have indvirkning for bevarelsen af denne palmeart og for det lokale landbrugsområde, idet den sparsomme vandforsyning fra naturlige kilder i området ville blive afbrudt.

Mener Kommissionen ikke, at projektet om opførelse af en mineralvandsfabrik i Taguluche er i strid med fællesskabslovgivningen om evaluering af indvirkningen på miljøet?

Mener Kommissionen, at opførelsen af det foreslåede industriprojekt er forenelig med bevarelsen af de områder, der er foreslået for Natura 2000-nettet som områder af fællesskabsinteresse?

(1) Jf. direktiv 92/43/EØF om bevaring af naturtyper samt vilde dyr og planter, EFT L 206 af 22.7.1992, s. 7.

(2) Jf. lov 5/1987 af 7. april om bymæssig bebyggelse i landområder, og lov 9/1999 af 13. maj om regional planlægning på De Kanariske Øer. Lov 12/1990 om vandforsyning på De Kanariske øer finder ligeledes anvendelse.

(3) Hvis projektet om opførelse af mineralvandsfabrikken blev ført ud i livet, ville det bringe landbruget i Taguluche i fare, da brugerne ikke længere ville kunne overrisle deres jorder. Et andragende mod projektet er indgivet til Europa-Parlamentet (nr. 24/2000).

Svar afgivet på Kommissionens vegne af Margot Wallström

(7. marts 2000)

De spanske myndigheder har opført naturområderne Taguluche og Lomo del Carretón, på hhv. 140 og 263 ha. på deres nationale liste over potentielle områder af fællesskabsinteresse, som skal indgå i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Hvad angår planerne om at opføre en mineralvandsfabrik i Taguluche i kommunedistriktet Valle Gran Rey på øen Gomera, De Kanariske Øer, Spanien, må det præciseres, at Kommissionen har modtaget en klage om dette projekt, som er registreret som nr. P-1999/4875.

Kommissionen undersøger klagen for at fastslå om projektet, som det Ærede Medlem omtaler, vil have en væsentlig indvirkning på områderne set i lyset af målsætningerne med direktiv 92/43/EØF. I så fald vil proceduren efter direktivets artikel 6 blive anvendt.

Som traktatens vogter vil Kommissionen tage de nødvendige skridt for at sikre, at fællesskabslovgivningen overholdes i den foreliggende sag.

(1) EFT L 206 af 22.7.1992.